Peter Skaarup (DF), 2004-05-26:
Vi og for så vidt også oppositionen er jo meget efter regeringen her i Folketinget, hvis det ikke går godt med de emner, vi beskæftiger os med, også på det udenrigspolitiske område.
Men jeg vil nok sige, at når det gælder det emne, vi har på dagsordenen i dag, nemlig revisionen af forsvarsaftalen af 1951, skal vi huske at rose regeringen, der faktisk har gjort et godt stykke arbejde, og de embedsmænd, der også har gjort et godt stykke arbejde.
Uanset den uenighed, der måtte være om missilskjoldet og andre ting,
har man fra den danske regerings side gjort et godt stykke arbejde for at finde frem til den løsning, vi sidder med i dag.
Kl. 9.40 Udgangspunktet var i sin tid, at USA havde den opfattelse, at der ikke skulle ændres i eller føjes noget til
forsvarsaftalen af 1951
Det var kun lidt ændringer og lidt forbedringer af radaren, man ville diskutere.
Men hvis vi ser på, hvad der rent faktisk er kommet ud af det, må vi sige, at både Udenrigsministeriet, udenrigsministeren og embedsværket har gjort et godt stykke arbejde, og at vi kan være tilfredse med, at der nu er fundet en løsning. Det har været vigtigt for Dansk Folkeparti, når vi diskuterede aftalen af 1951, at fastholde, at den var umoderne.
Den var på mange områder ikke tidssvarende, men det er den blevet på grund af den aftale, som nu er indgået, og derfor kan vi kun hilse velkommen, at det lykkedes at få et fornuftigt grundlag for den.
Det er klart, at der er partier her i Folketinget, der gerne vil føre diskussionen videre fra selve den aftale, vi har på bordet nu, og over til missilskjoldet.
Det står selvfølgelig enhver frit for at rejse den debat, og den får
vi også på et senere tidspunkt, når der er et reelt grundlag at arbejde ud fra.
På nuværende tidspunkt er der ikke sikkerhed for, at missilskjoldet overhovedet kan fungere, der er heller ikke sikkerhed for, hvilke beslutninger der bliver truffet om det, og derfor er det ikke særlig nødvendigt, at vi diskuterer det i Folketinget på nuværende tidspunkt.
Det er klart, at kommer vi i den situation, at man på et tidspunkt får et missilskjold op at stå, er det vigtigt for Dansk Folkeparti, at også Danmark er omfattet af det, så vi kan beskytte os mod de trusler, som måtte komme i fremtiden.
Her tæller det vel ikke til ugunst for Danmark, at vi er et af de lande, der har mulighed for at hjælpe med til, at vi kan beskytte os selv på grund af den udvidede radar på Thulebasen.
Vi forventer, at Danmark også via det gode forhandlingsklima, der har været, og den aftale, der er opnået, står i en forbedret position og er helt gearet til situationen, hvis det på et tidspunkt måtte blive sådan, at amerikanerne får løst problemerne med missilskjoldet og finder den økonomi, der skal til for at skabe det resultat, der kan beskytte dem selv og resten af verden mod slyngelstater og flyvske missiler, der måtte true os.
Vi synes som sagt, at der er gjort et godt stykke arbejde.
Vi er tilfredse med, at man er nået så langt, og vi stiller os egentlig lidt undrende over for, at der stadig kan være partier i Folketinget, der er meget kritiske over for resultatet, for det, der er kommet ud af det, er i det store og hele fornuftigt.
Vi synes også, det er vigtigt, at Grønland har været rimelig godt integreret i processen og har stillet sig tilfreds med de løsninger, der er kommet ud af det.
Det har været godt for rigsfællesskabet, og det har været godt for Grønland, at man i den grad har været involveret i det og har fundet en fornuftig løsning på problemerne. Når man hører, at en radar skal udbygges, kan det selvfølgelig virke lidt truende for mange, og det kan virke lidt uforståeligt for mange grønlændere, at man vil det.
Men vi synes, at aftalen er faldet ud på en måde, man også i Grønland kan være tilfreds med.
Det har været vigtigt, at grønlænderne har været med - ikke fordi Grønland i den sidste ende nødvendigvis er den besluttende myndighed, for det er Danmark, der i sidste ende fører rigsfællesskabets udenrigspolitik, men det er godt, at Grønland har været medinddraget på den måde, det er sket på.
Vi har altså stor ros til den aftale, der er indgået, og det vil vi gerne kvittere for ved at slutte op bag det forslag til vedtagelse, som formentlig vedtages senere i dag.